
Az Európai Parlament,
–	tekintettel az Európai Unióról szóló szerződés V. címére,
–	tekintettel a Bizottságnak és az Unió külügyi és biztonságpolitikai főképviselőjének az indiai–csendes-óceáni térséggel folytatott együttműködésre vonatkozó uniós stratégiáról szóló, 2021. szeptember 16-i közös közleményére (JOIN(2021)0024),
–	tekintettel a Tanács által 2022. március 21-én jóváhagyott, a biztonság és a védelem területére vonatkozó stratégiai iránytűre, amely hangsúlyozza a partnerségek szerepét az Unió biztonsága és rezilienciája szempontjából, többek között az indiai–csendes-óceáni térségben,
–	tekintettel a Bizottságnak és az Unió külügyi és biztonságpolitikai főképviselőjének „A »Global Gateway«” című, 2021. december 1-jei közös közleményére (JOIN(2021)0030),
–	tekintettel a Bizottságnak és az Unió külügyi és biztonságpolitikai főképviselőjének az európai gazdasági biztonsági stratégiáról szóló, 2023. június 20-i közös közleményére, 
–	tekintettel a Bizottságnak és az Unió külügyi és biztonságpolitikai főképviselőjének az „Európai demokráciapajzs: az erős és reziliens demokráciák támogatása” című, 2025. november 12-i közös közleményére (JOIN(2025)0791),
–	tekintettel a Bizottságnak és az Unió külügyi és biztonságpolitikai főképviselőjének „Az EU kiberbiztonsági stratégiája a digitális évtizedre” című, 2020. december 16-i közös közleményére (JOIN(2020)0018),
–	tekintettel az Európai Unió és Japán közötti, 2024. november 1-jei biztonsági és védelmi partnerségre,
–	tekintettel az Európai Unió és a Koreai Köztársaság közötti, 2024. november 4-i biztonsági és védelmi partnerségre,
–	tekintettel az egyrészről az Európai Unió és tagállamai, másrészről Japán közötti stratégiai partnerségi megállapodásra[footnoteRef:1], [1:  	HL L 216., 2018.8.24., 4. o., ELI: http://data.europa.eu/eli/agree_internation/2018/1197/oj.] 

–	tekintettel az egyrészről az Európai Unió és tagállamai, másrészről a Koreai Köztársaság közötti keretmegállapodásra[footnoteRef:2], [2:  	HL L 20., 2013.1.23., 2. o.] 

–	tekintettel az EU és Japán közötti gazdasági partnerségi megállapodásra[footnoteRef:3], [3:  	HL L 330., 2018.12.27., 3. o., ELI: http://data.europa.eu/eli/agree_internation/2018/1907/oj.] 

–	tekintettel az egyrészről az Európai Unió és tagállamai, másrészről a Koreai Köztársaság közötti szabadkereskedelmi megállapodásra[footnoteRef:4], [4:  	HL L 127., 2011.5.14., 6. o., ELI: http://data.europa.eu/eli/agree_internation/2011/265/oj.] 

–	tekintettel az ENSZ tengerjogi egyezményére (UNCLOS),
–	tekintettel a 2025. július 23-án Tokióban tartott 30. EU–Japán csúcstalálkozón elfogadott együttes nyilatkozatra,
–	tekintettel a 2025. május 28–29-én Tokióban tartott 42. EU–Japán parlamentközi ülésre,
–	tekintettel a 2026. március 26-án Vaux-de-Cernay-ben tartott harmadik EU–Japán stratégiai párbeszédre,
–	tekintettel a 2026. március 25-én Tokióban tartott 9. EU–Japán digitális politikai párbeszédre,
–	tekintettel az EU és Japán által aláírt, a kvantumtudomány és -technológia terén a közös kutatás, a cserék és az ökoszisztéma-fejlesztés elmélyítése érdekében folytatott együttműködés megerősítéséről szóló szándéknyilatkozatra,
–	tekintettel az EU, Japán és az Egyesült Államok által a kritikus fontosságú ásványokkal foglalkozó, 2026. február 4-i miniszteri találkozón tett, a kritikus fontosságú nyersanyagokkal kapcsolatos együttműködés fokozására irányuló kötelezettségvállalásra,
–	tekintettel a 2021. május 27-i EU–Japán zöld szövetségre,
–	tekintettel a 2026. június 10-én Brüsszelben tartott 11. EU–Koreai Köztársaság csúcstalálkozón elfogadott együttes nyilatkozatra,
–	tekintettel a 2025. november 18-án Brüsszelben tartott 23. EU–Koreai Köztársaság parlamentközi ülésre,
–	tekintettel a 2026. január 22-én Brüsszelben tartott második EU–Koreai Köztársaság stratégiai párbeszédre,
–	tekintettel a 2023. május 22-i EU–Koreai Köztársaság zöld partnerségre,
–	tekintettel a 2025. november 20–21-én Brüsszelben tartott, az EU és az indiai‑csendes‑óceáni térség közötti 4. miniszteri fórumra,
–	tekintettel a Külügyi Bizottság küldöttségének 2026. március 31. és április 2. között a Koreai Köztársaságban és Japánban tett közelmúltbeli látogatását követő nyilatkozatra,
–	tekintettel az EU és az indiai–csendes-óceáni térség biztonsági kihívásairól szóló, 2022. június 7-i állásfoglalására[footnoteRef:5], [5:  	HL C 493., 2022.12.27., 32. o.] 

–	tekintettel az EU és Japán közötti kapcsolatokról szóló, 2023. december 13-i állásfoglalására[footnoteRef:6], [6:  	HL C, C/2024/4167, 2024.8.2., ELI: http://data.europa.eu/eli/C/2024/4167/oj.] 

–	tekintettel „A közös kül- és biztonságpolitika végrehajtása – 2025. évi éves jelentés” című, 2026. január 21-i állásfoglalására[footnoteRef:7], [7:  	Elfogadott szövegek, P10_TA(2026)0012.] 

–	tekintettel az Oroszország agressziós háborújával, valamint az Észak-Korea és Oroszország közötti erősödő katonai együttműködéssel szemben Ukrajnának nyújtott megingathatatlan uniós támogatás megerősítéséről szóló, 2024. november 28-i állásfoglalására[footnoteRef:8], [8:  	HL C, C/2025/1809, 2025.4.4., ELI: http://data.europa.eu/eli/C/2025/1809/oj.] 

–	tekintettel a 2758. sz. ENSZ-határozatnak a Kínai Népköztársaság általi félreértelmezéséről és Tajvan körüli folyamatos katonai provokációiról szóló, 2024. október 24-i állásfoglalására[footnoteRef:9], [9:  	HL C, C/2025/487., 2025.1.29., ELI: http://data.europa.eu/eli/C/2025/487/oj.] 

–	tekintettel az EU és Tajvan közötti kereskedelmi és beruházási kapcsolatokról szóló, 2023. december 13-i állásfoglalására[footnoteRef:10], [10:  	HL C, C/2024/4174, 2024.8.2., ELI: http://data.europa.eu/eli/C/2024/4174/oj.] 

–	tekintettel az indiai–csendes-óceáni együttműködéssel kapcsolatos álláspontjaira és ajánlásaira, beleértve a hasonlóan gondolkodó partnerekkel való együttműködésre irányuló felhívásokat a hajózás szabadságának és a stabilitásnak a Tajvani-szorosban, valamint a Kelet- és Dél-kínai-tengeren történő fenntartása érdekében,
–	tekintettel eljárási szabályzata 121. cikkére,
–	tekintettel a Külügyi Bizottság jelentésére (A10-0189/2026),
A.	mivel a folyamatban lévő geopolitikai változások és az indiai–csendes-óceáni térség növekvő stratégiai jelentősége átalakítják a világrendet; mivel Kelet-Ázsia és a tágabb indiai–csendes-óceáni térség kulcsfontosságú a globális jólét és biztonság, az energiabiztonság és a demokratikus reziliencia szempontjából, mivel létfontosságú tengeri útvonalaknak, fejlett technológiai ökoszisztémáknak, fő kereskedelmi útvonalaknak, a világ népességének több mint felének, valamint az EU gazdasági versenyképességéhez és a stratégiai ágazatok hosszú távú ipari rezilienciájához, valamint geopolitikai befolyásához elengedhetetlen kritikus ellátási láncoknak adnak otthont;
B.	mivel a gazdasági biztonság, beleértve a kritikus fontosságú nyersanyagok, a félvezetők és a tiszta technológiák reziliens és diverzifikált ellátási láncait, a kereskedelem-, kül- és biztonságpolitika szerves részét képezi; mivel a stratégiai függőségek csökkentése, valamint az ellátási láncok reziliensebbé és diverzifikáltabbá tétele a kritikus ágazatokban elengedhetetlen az EU gazdasági biztonsága és versenyképessége szempontjából, összhangban az EU kockázatmentesítési stratégiájával, elkerülve ugyanakkor a szükségtelen gazdasági függetlenítést;
C.	mivel Kelet-Ázsia geopolitikai környezete az elmúlt években egyre változékonyabbá vált, és a regionális hatalmi dinamikát egyre inkább a rendszerszintű rivalizálás, a tengeri viták, a katonai kapacitásépítés, valamint a gazdasági kényszerítést alkalmazó önkényuralmi kormányzási modellek növekvő befolyása alakítja, beleértve a diszkriminatív piacra jutást, a hibrid fenyegetéseket, többek között a külföldi információmanipulációt és beavatkozást, valamint a kereskedelmi és politikai kémkedést, amelyek megkérdőjelezik a békét, a stabilitást és a szabályokon alapuló nemzetközi rendet, és összehangolt válaszokat igényelnek a demokratikus értékeket és magas szintű szabályozási normákat valló partnerekkel;
D.	mivel Japán, Dél-Korea és Tajvan biztonsága továbbra is nagymértékben függ az Egyesült Államoktól; mivel e partnereket egyre mélyebben érinti az Egyesült Államok kiszámíthatatlansága és az általa alkalmazott gazdasági kényszerítés, amelyek időnként a legközelebbi szövetségeseit is érintik; mivel ezért e demokratikus partnereknek meg kell erősíteniük és diverzifikálniuk kell a más szereplőkkel, különösen az EU-val fennálló partnerségeiket a reziliencia és a közös biztonsági érdekek megerősítése érdekében
E.	mivel az indiai–csendes-óceáni térséggel folytatott együttműködésre vonatkozó uniós stratégia azon a meggyőződésen alapul, hogy az EU és az indiai–csendes-óceáni térség biztonsága és jóléte elválaszthatatlanul összekapcsolódik; mivel a stratégia hangsúlyozza annak fontosságát, hogy mélyebb politikai párbeszéd, megerősített gazdasági együttműködés és kibővített biztonsági partnerségek révén megerősítsék az EU szerepvállalását a régióban; mivel a szabályokon alapuló rend és a hagyományos szövetségek szétesése, valamint az imperialista törekvések által vezérelt agresszív szereplők megjelenése szorosabb kapcsolatokat tesz szükségessé az EU és a régió hasonlóan gondolkodó partnerei között a kölcsönös biztonság és jólét növelése érdekében;
F.	mivel a hajózás és az átrepülés szabadsága a nemzetközi jog alapelvei, amelyeket különösen az ENSZ Tengerjogi Egyezménye rögzít, és amelyek kulcsfontosságúak az Unió gazdasági biztonsága szempontjából;
G.	mivel az egyre összetettebb biztonsági kihívások jelentős hatást gyakorolnak mind Európa, mind az indiai–csendes-óceáni térség stabilitására és jólétére, és a két régió stabilitása minden eddiginél szorosabban kapcsolódik egymáshoz; mivel Oroszország Ukrajna elleni teljes körű illegális inváziója és az orosz agressziót lehetővé tevő harmadik országok, így például Kína és Észak-Korea támogatása mindkettőt közvetlenül érinti; mivel elengedhetetlen az EU és Japán, valamint az EU és a Koreai Köztársaság közötti szilárd védelmi-ipari együttműködés; mivel Japán és a Koreai Köztársaság egyaránt kiemelkedik az általa Ukrajnának nyújtott jelentős pénzügyi és humanitárius segítséggel; mivel Japán 2022 óta több mint 20 milliárd USD pénzügyi és katonai támogatást nyújtott és ajánlott fel Ukrajnának; mivel a közel-keleti instabilitás jelentős következményekkel jár Európára és Kelet-Ázsiára nézve az energiabiztonság és az ellátási lánc zavarai tekintetében;
H.	mivel a biztonság és a védelem területére vonatkozó stratégiai iránytű kimondja, hogy egyes szereplők, például a Koreai Népi Demokratikus Köztársaság (KNDK) továbbra is veszélyeztetik a regionális és nemzetközi békét és biztonságot; mivel a KNDK nukleáris és rakétaprogramjai súlyos fenyegetést jelentenek a szabályokon alapuló nemzetközi rendre, továbbá az ország fegyverekért és katonai személyzetért cserébe nukleáris vagy ballisztikus rakétákkal és pilóta nélküli légi járművekkel (UAV-kkal) kapcsolatos technológiát kaphat Oroszországtól; mivel a KNDK többször megsértette az ENSZ Biztonsági Tanácsának határozatait a folytatódó rakétaindításokkal, többek között a Japán felett végzett kísérletekkel;
I.	mivel a digitális tér társadalmaink és gazdaságaink működése szempontjából betöltött növekvő jelentősége növelte a kibertámadások számát és nagyságrendjét; mivel a digitális évtizedre vonatkozó uniós kiberbiztonsági stratégiáról szóló közös közlemény kimondja, hogy az e fenyegetések és sebezhetőségek elleni küzdelemhez olyan partnerekkel kell együttműködnünk, amelyek tartják magukat a jogállamisághoz, az alapvető szabadságokhoz, a demokráciához és az emberi jogokhoz;
J.	mivel az EU azzal védheti a legjobban az érdekeit és a globális biztonságot, ha elmélyíti a gyakorlati együttműködést a régió hasonlóan gondolkodó partnereivel – nevezetesen Japánnal, a Koreai Köztársasággal és Tajvannal –, ugyanakkor pedig elveken alapuló és konstruktív együttműködésre törekszik valamennyi regionális szereplővel, valamint központi mozgósító szereplőként bevonja a Délkelet-ázsiai Nemzetek Szövetségét (ASEAN); mivel ezeknek a partnerségeknek hozzá kell járulniuk az EU stratégiai autonómiájának megerősítéséhez, elkerülve a harmadik országbeli hatalmaktól való túlzott függőséget és megerősítve a szilárd európai védelmi ipari és technológiai bázist; mivel az EU-nak el kell kerülnie a blokkokon alapuló konfrontáció dinamikáját, és ehelyett elő kell mozdítania a nemzetközi jogon alapuló együttműködő multilateralizmust és párbeszédet;
K.	mivel az EU és Japán közötti stratégiai partnerség modellként szolgál az olyan, hatékony kétoldalú együttműködéshez, amely megerősíti a politikaformálást a többoldalú fórumokon; mivel az EU–Japán stratégiai partnerségi megállapodás 2025. január 1-jei hatálybalépése szorosabb együttműködést tesz lehetővé, többek között olyan területeken, mint a biztonság és a védelem, a hibrid fenyegetések, a tengeri védelem, a kiberbiztonság, az űrkutatás és a nonproliferáció, valamint a versenyképességi szövetség, a zöld szövetség és a digitális partnerség és az energiaügyi párbeszéd keretében tett kézzelfogható közös erőfeszítések;
L.	mivel Japán az EU legközelebbi stratégiai partnere az indiai–csendes-óceáni térségben; mivel a globális kihívások és különösen az indiai–csendes-óceáni térségben tapasztalható növekvő feszültségek szükségessé teszik az EU és Japán közötti egyre szorosabb partnerséget; mivel mind az EU, min Japán alapvető érdeke egy szabad és nyílt indiai–csendes-óceáni térség megteremtése, különösen azáltal, hogy előmozdítanak egy szabályokon alapuló nemzetközi rendet, amelyben valamennyi ország betartja a nemzetközi jogot és a konfliktusok békés rendezésének elvét; mivel Japán fontos szereplő az indiai–csendes-óceáni térség számos fórumán, például a kelet-ázsiai csúcstalálkozón; mivel az EU és Japán kétoldalú szinten és többoldalú fórumokon – például a G7-ek, a G20-ak, az ENSZ, a Kereskedelmi Világszervezet, az Egészségügyi Világszervezet (WHO) és a Gazdasági Együttműködési és Fejlesztési Szervezet (OECD) keretében – közös megközelítésre törekszenek, valamint hasonlóan gondolkodó donorként igazodnak egymáshoz;
M.	mivel az EU–Japán gazdasági partnerségi megállapodás 2019-ben lépett hatályba, és 2024-ben módosították annak érdekében, hogy az adatok szabad áramlására vonatkozó rendelkezéseket is tartalmazzon; mivel Japán az EU hetedik legnagyobb kereskedelmi partnere;
[bookmark: _Hlk233719618]N.	mivel 2026 májusában az EU–Japán Digitális Partnerségi Tanács negyedik ülése kiterjesztette az együttműködést a mesterséges intelligencia (MI), az 5G/6G, a félvezetők, a kiberbiztonság és az adatkormányzás terén, és üdvözölte a „6G MIRAI-HARMONY” közös kutatási projekt előrehaladását is;
O.	mivel a EU–Japán energiaügyi párbeszéd 2025-ben hangsúlyozta a tiszta energia ellátási láncaival, az LNG biztonságával és a hidrogén területén folytatott együttműködéssel kapcsolatos közös munkát a klímasemlegesség támogatása érdekében;
[bookmark: _Hlk233719710]P.	mivel az EU és a Koreai Köztársaság – az indiai–csendes-óceáni térségben az egyik kulcsfontosságú szövetséges – közötti stratégiai partnerség kiterjed a politikai párbeszédre, a kereskedelemre és a biztonsági együttműködésre; mivel az EU és a Koreai Köztársaság közötti szabadkereskedelmi megállapodás a hatálybalépése óta hozzájárult a kétoldalú kereskedelem jelentős növekedéséhez; mivel az EU–Koreai Köztársaság keretmegállapodás megerősíti a politikai, gazdasági és intézményi kapcsolatokat, beleértve a biztonságot is; mivel a részvételi keretmegállapodás megerősíti az EU és a Koreai Köztársaság közötti politikai és biztonsági kapcsolatot, és hangsúlyozza a közös értékeket és érdekeket; mivel a 2023. évi EU–Koreai Köztársaság csúcstalálkozón a vezetők megállapodtak abban, hogy a globális békével és biztonsággal kapcsolatos együttműködés fokozása érdekében külügyminiszteri szinten biztonsági partnerséget és stratégiai párbeszédet hoznak létre; mivel az EU és a Koreai Köztársaság közötti biztonsági és védelmi partnerség strukturált keretet biztosít a szerepvállaláshoz valamennyi biztonsági területen; mivel az EU és a Koreai Köztársaság közötti digitális kereskedelmi megállapodás kölcsönösen előnyös szabályokat állapít meg az adatok és a digitális technológiák tekintetében; mivel a Koreai Köztársaság kulcsszerepet játszik a regionális stabilitásban;
Q.	mivel az EU és a Koreai Köztársaság közötti szabadkereskedelmi megállapodás az uniós kereskedelmi megállapodások új generációjának első lépését jelentette; mivel továbbra is fontos az EU és a Koreai Köztársaság közötti szabadkereskedelmi megállapodás kereskedelemről és fenntartható fejlődésről szóló fejezetének teljes körű végrehajtása, beleértve a munkavállalói jogok terén tett folyamatos előrelépést és a kényszermunka felszámolásáról szóló, 1957. évi 105. számú ILO-egyezmény ratifikálását; mivel a Koreai Köztársaság az EU nyolcadik legnagyobb kereskedelmi partnere;
R.	mivel az EU már stratégiai partnerségeket hozott létre Japánnal és a Koreai Köztársasággal mint a régió hasonló gondolkodású partnereivel; mivel Japán és a Koreai Köztársaság jelentős forrásokat fordít energetikai átállásának felgyorsítására, többek között tekintve a 2015. évi Párizsi Megállapodás ratifikálását, valamint a napenergiába és a tengeri szélenergiába történő jelentős beruházásait; mivel az EU arra törekszik, hogy továbblépjen stratégiai partnerségeiben, és megerősítse együttműködését Japánnal és a Koreai Köztársasággal a megújuló energia területén a karbonsemlegesség 2050-ig történő elérése érdekében;
S.	mivel a Koreai Köztársaság és Japán vezető technológiai szereplők, amelyeknek a többek között a védelem területére tartozó MI-fejlesztései formálják a kiber- és katonai fenyegetésekre adott válaszokat, különösen a KNDK felől érkező állandó fenyegetések fényében;
T.	mivel Ausztrália, Japán és a Koreai Köztársaság elmélyíti a háromoldalú együttműködést az indiai–csendes-óceáni térség biztonságának és stabilitásának fokozása érdekében, többek között közös katonai gyakorlatok, valamint a védelmi technológiával és az ellátási lánc rezilienciájával kapcsolatos szorosabb együttműködés révén; mivel ez a növekvő háromoldalú koordináció az Ausztrália és a Koreai Köztársaság közötti átfogó stratégiai partnerség és a Japánnal fennálló különleges stratégiai partnerség által teremtett lendületre épül;
U.	mivel 2025. január 1-jén a Koreai Köztársaság lett az első ázsiai ország, amely csatlakozott a Horizont Európa programhoz, amelyet 2025. december 22-én a Japánnal folytatott tárgyalások lezárása követett; mivel a két ország programhoz való csatlakozása bizonyítja az EU-val folytatott kutatási és innovációs együttműködés iránti szilárd elkötelezettségüket;
V.	mivel Tajvan az EU kulcsfontosságú, megbízható demokratikus partnere a kelet-ázsiai régióban; mivel az EU és Tajvan közös értékeket vall, ideértve például a demokráciát, a jogállamiságot és az emberi jogokat, és mindketten elkötelezettek a multilateralizmus és a szabályokon alapuló nemzetközi rend fenntartása mellett; mivel „Az európai védelemről – Készenlét 2030” című fehér könyv (JOIN(2025)0120) aggodalmat fogalmaz meg arra vonatkozóan, hogy Kína a politikai, gazdasági, katonai és kiberintézkedések fokozása révén nyomást gyakorol Tajvanra; mivel a Tajvani-szoros és a Dél-kínai-tenger békéje és stabilitása létfontosságú stratégiai érdek az EU számára, és alapvető fontosságú a globális biztonság és jólét szempontjából, többek között a nemzetközi kereskedelmi forgalom, a beruházási biztonság és a globális ellátási láncok működése tekintetében;
W.	mivel Tajvan az EU 13. legnagyobb kereskedelmi partnere és kulcsfontosságú gazdasági partnere, az EU legfontosabb ázsiai kereskedelmi és beruházási partnerei közé tartozik, és központi szerepet játszik a globális értékláncokban, különösen a félvezetőgyártásban, és a közegészségügy, a demokratikus reziliencia és a katasztrófavédelmi felkészültség terén;
X.	mivel Tajvan a kereskedelem szempontjából stratégiai helyzetben van; mivel a Tajvani-szoros a Kínából, Japánból, Dél-Koreából és Tajvanról Európába tartó hajók elsődleges útvonalába esik; mivel a félvezetőgyártás piacán Tajvan piacvezető, ugyanis gyártói a félvezetők mintegy 50%-ának gyártásáért felelnek globális viszonylatban; mivel az EU indiai–csendes-óceáni stratégiája amellett érvel, hogy fokozni kell a Tajvannal folytatott kereskedelmi és beruházási együttműködést, és támogatja a feszültségek stabilizálását a Dél-kínai-tengeren és a Tajvani-szorosban;
Y.	mivel az EU, Japán, a Koreai Köztársaság és Tajvan közötti együttműködés hozzájárul a stabilitás, a nyitott piacok és a szabályokon alapuló nemzetközi rend előmozdításához; mivel ezeknek a partnereknek közös érdeke a globális kihívások kezelése, beleértve a gazdasági biztonságot és a technológiai fejlődést is; mivel az EU, Japán és a Koreai Köztársaság közötti fokozott koordináció hozzájárulhat a nagyobb szakpolitikai koherenciához a regionális és globális kihívások kezelése terén;
Z.	mivel az EU, Japán, a Koreai Köztársaság és Tajvan közötti háromoldalú együttműködés támogathatja a nemzetközi normák és szabványok kidolgozását, különösen a digitális kormányzás és az ellátási láncok területén; mivel az EU, Japán és a Koreai Köztársaság hasonlóan gondolkodó partnerek, amelyek célkitűzései azonosak; mivel az MI területén folytatott stratégiai partnerségük mechanizmusként szolgál a digitális kereskedelem terén folytatott cserék előmozdítására és a globális környezetben bekövetkező változások kezelésére; 
AA.	mivel az EU–Japán zöld szövetség és az EU–Koreai Köztársaság zöld partnerség konkrét keretet biztosít az éghajlat-politika, a tiszta energia, az ipari dekarbonizáció, a körforgásos gazdaság és a zöld átállás egyéb elemei terén folytatott együttműködéshez; mivel a Tajvannal a tiszta technológia és az ellátási láncok rezilienciája terén folytatott mélyebb strukturált együttműködés az EU-nak is érdeke;
AB.	mivel a Tajvani-szoros és a Dél-kínai-tenger békéje és stabilitása stratégiai jelentőségű a regionális és globális biztonság szempontjából; mivel egyes uniós tagállamok tengeri jelenléttel rendelkeznek az indiai–csendes-óceáni térségben, és az EU egészének közvetlen érdeke a status quo fenntartása;
AC.	mivel 2025 novemberében az EU és a Fülöp-szigetek biztonsági és védelmi párbeszédet hozott létre a biztonsági fenyegetések növekvő összetettségének kezelése, valamint többek között a tengeri védelemmel, a regionális stabilitással és a konnektivitással kapcsolatos cserék és együttműködés előmozdítása érdekében; mivel 2026 januárjában az EU és Vietnám átfogó stratégiai partnerséggé fejlesztette kapcsolatát annak érdekében, hogy számos területen elmélyítse az együttműködést, többek között a tengeri védelem, az ellátási láncok rezilienciája, valamint az Európa és Délkelet-Ázsia közötti összeköttetések megerősítése terén;
AD.	mivel a KNDK-ban az emberi jogi helyzetet továbbra is szisztematikus, széles körű és súlyos jogsértések jellemzik, beleértve a véleménynyilvánítás szabadságának, a mozgásnak és az információkhoz való hozzáférésnek a korlátozását, a politikai börtöntáborok meglétét, a kényszermunka és a kínzás dokumentált eseteit, valamint a büntetőeljáráson belüli jogi minimumszabályok hiányát; mivel a nemzetközi intézmények következetesen beszámoltak ezekről a jogsértésekről, és ezek folyamatos figyelmet és fellépést igényelnek a nemzetközi közösség részéről;
AE.	mivel az EU jelenléte és együttműködése a kelet-ázsiai régióban rendkívül fontos a régió békéjének és stabilitásának előmozdítása, a gazdasági biztonság megőrzése és a szabályokon alapuló nemzetközi rend megerősítése szempontjából, mivel a régió biztonsági kihívásai közvetlen hatással vannak a globális békére és az EU érdekeire; mivel a kelet-ázsiai partnerek – köztük Japán, a Koreai Köztársaság, Tajvan és az ASEAN tagjai – összetett és sokrétű kapcsolatokat tartanak fenn Kínával, amelyeket jelentős kölcsönös gazdasági függőség jellemez;
AF.	mivel a tagállamokhoz a Csendes-óceánon és az indiai–csendes-óceáni térségben csak tengerentúli országok és területek (TOT-ok) tartoznak; mivel az EU e régiókban való jelenléte, befolyása és együttműködése szempontjából egyedülálló stratégiai támogatási pontokat jelentenek, különösen a védelem, a kereskedelem, a digitális gazdaság, az űrkutatás és a kulturális együttműködés területén;
AG.	mivel Japánban, a Koreai Köztársaságban és Tajvanon az EU a közvetlen külföldi befektetések legnagyobb forrása; 
AH.	mivel a csendes-óceáni partnerségről szóló átfogó és progresszív megállapodás (CPTPP) jelentős, szabályokon alapuló kereskedelmi keretté vált az indiai–csendes-óceáni térségben; mivel Japán tagja a CPTPP-nek, a Koreai Köztársaság és Tajvan pedig tagság iránti kérelmet nyújtott be; mivel az EU 2025 novemberében kereskedelmi és beruházási párbeszédet indított a CPTPP-országokkal;
1.	a következő ajánlásokat fogalmazza meg a Tanács, a Bizottság, illetve a Bizottság alelnöke / az Unió külügyi és biztonságpolitikai főképviselője felé:
a)	fokozzák az EU stratégiai fókuszát, jelenlétét és láthatóságát Kelet-Ázsiában, valamint a Kelet-Ázsiával folytatott párbeszédet és együttműködést, többek között diplomáciai szerepvállalás, biztonsági együttműködés, emberek közötti kapcsolatok és gazdasági partnerségek révén, azzal a céllal, hogy elkerüljék a blokkokon alapuló konfrontáció dinamikáját, és hozzájáruljanak a békéhez, a regionális stabilitáshoz, a biztonsághoz, a jóléthez és a fenntartható fejlődéshez, amelyet a demokrácia, a multilateralizmus, a jogállamiság, az emberi jogok, a szabályokon alapuló kereskedelmi rendszer, a területi integritás és a nemzetközi jog előmozdítása támaszt alá; ezzel összefüggésben működjenek együtt Japánnal a szabad és nyitott indiai–csendes-óceáni térségre vonatkozó koncepciója tekintetében; a kelet-ázsiai béke, biztonság és stabilitás hatékonyabb, koherensebb és kontextusérzékenyebb megközelítésének biztosítása érdekében fokozzák az együttműködést, a koordinációt és a párbeszédet a hasonlóan gondolkodó kelet-ázsiai partnerekkel, teljes mértékben kihasználva regionális ismereteiket és tapasztalataikat;
b)	erősítsék meg az EU és kelet-ázsiai partnerei közötti stratégiai előrejelzést és vészhelyzeti tervezést a regionális biztonsági kockázatok közös értékelésének kidolgozása és az elrettentési intézkedések koordinálása érdekében a régió békéjének és stabilitásának megőrzése és az ahhoz való hozzájárulás, valamint a regionális status quo erőszakkal vagy kényszerítéssel történő megváltoztatására irányuló egyoldalú kísérletek proaktív visszaszorítása érdekében;
c)	üdvözöljék a Japán és a Koreai Köztársaság kormánya által az előretekintő, reziliens partnerség kialakítása terén elért jelentős diplomáciai előrelépést, mivel a Japán és a Koreai Köztársaság közötti ilyen megerősített együttműködés elengedhetetlen a szabályokon alapuló nemzetközi rend fenntartásához és az indiai–csendes-óceáni térség stabilitásának biztosításához; 
d)	erősítsék meg az EU stratégiai autonómiáját és gazdasági biztonságát a kereskedelem és a beruházások diverzifikálása, a biztonságos és kiszámítható ellátási láncok, a nyitott piacok és a kereskedelmi forgalom, valamint a hasonlóan gondolkodó kelet-ázsiai partnerekkel való szorosabb együttműködés révén, biztosítva ugyanakkor a kölcsönös előnyöket és a helyi értékteremtést, valamint fenntartva az EU tisztességes és fenntartható kereskedelem iránti elkötelezettségét;
e)	mélyítsék el az együttműködést a régió hasonlóan gondolkodó partnereivel, különösen Japánnal, a Koreai Köztársasággal és Tajvannal, valamint az ASEAN tagországaival az olyan területeken jelentkező közös kihívások kezelése érdekében, mint a gazdasági kényszerítés, az önkényes exportellenőrzési intézkedések, beleértve a kettős felhasználású termékekre vonatkozó, Japánt célzó exportkorlátozásokat, a nem piaci politikák és gyakorlatok, a demokratikus reziliencia, az ökológiai átállás, a kiberbiztonság, a hibrid fenyegetések, többek között a külföldi információmanipuláció és beavatkozás, a kritikus infrastruktúrák, többek között a tenger alatti kábelek és a kikötői és logisztikai csomópontok védelme, a tengeri és űrbiztonság, a nonproliferáció és a kialakulóban lévő védelmi technológiák, beleértve a fejlett dróntechnológiát is, ugyanakkor az ENSZ Alapokmányának teljes körű tiszteletben tartása mellett erősítsék meg a szinergiákat a kulcsfontosságú partnerekkel és a regionális szervezetekkel; vizsgáljanak meg és hajtsanak végre a felek stratégiai autonómiájának megerősítésére és a Kínától való függőségének csökkentésére irányuló közös kezdeményezéseket; hangsúlyozzák Japán, a Koreai Köztársaság és Tajvan szilárd intézményeinek és élénk demokráciájának fontosságát a tágabb regionális kontextusban, kulcsfontosságú ellensúlyt biztosítva a régióban; 
f)	a közös globális kihívások kezelése érdekében tartsák fenn a hasonlóan gondolkodó partnerekkel együttműködve a párbeszéd és az elvi alapokon nyugvó együttműködés nyílt csatornáit más kelet-ázsiai globális szereplőkkel;
g)	erősítsék meg a nemzetközi jog tiszteletben tartásának fontosságát a szabad és nyitott indiai–csendes-óceáni térségben a béke és a jólét előmozdítása érdekében; aktívan mozdítsák elő az ENSZ Tengerjogi Egyezményének mint a tengeri tevékenységeket szabályozó egyetemes jogi keretnek a tiszteletben tartását és egyetemes alkalmazását, beleértve a Dél-kínai-tengerrel kapcsolatos 2016. évi választottbírósági határozatot is, és emeljenek kifogást a nemzetközi jognak meg nem felelő egyoldalú intézkedések vagy követelések ellen; 
h)	segítsék elő a hasonlóan gondolkodó partnerekkel folytatott strukturált katonai-ipari együttműködést, és hozzanak létre olyan biztonsági partnerségeket, amelyek az interoperabilitásra, a védelmi technológia közös fejlesztésére és beszerzésére, az ellátási láncok biztonságára, valamint a légi közlekedés és az MI-n alapuló védelmi rendszerek terén folytatott közös K+F-re összpontosítanak, figyelembe véve a mesterséges intelligencián alapuló rendszerek hozzájárulását is;
i)	továbbra is pragmatikusan működjenek együtt Kínával a globális kihívások terén, ugyanakkor fokozzák a hasonlóan gondolkodó partnerekkel a biztonsági kérdésekben folytatott koordinációt, tekintettel Kína globális békében és stabilitásban betöltött egyre kritikusabb szerepére, különösen Oroszország Ukrajna elleni agresszív háborújával és a Közel-Kelet folyamatos instabilitásával összefüggésben;
j)	fokozzák az együttműködést a félvezetők, az akkumulátorok és a kritikus fontosságú nyersanyagok biztonságos, fenntartható és diverzifikált ellátási láncai terén, többek között a nyomonkövethetőség, az újrafeldolgozás, a körforgásos jelleg, valamint a magas szintű környezetvédelmi és munkaügyi normák révén, továbbá a vonatkozó többoldalú kezdeményezések keretében a hasonlóan gondolkodó partnerekkel koordinálva; 
k)	mozdítsák elő az EU–Japán stratégiai partnerségi megállapodást és a felek biztonsági és védelmi partnerségét; ösztönözzék a védelmi-ipari kérdésekben folytatott együttműködés elmélyítését, beleértve a védelmi kezdeményezésekben való kölcsönös részvételt, az információbiztonsági megállapodással kapcsolatos előrelépést, valamint az EU–Japán védelmi ipari párbeszéd továbbfejlesztését az ellátási lánc rezilienciájának, interoperabilitásának és innovációjának megerősítése érdekében; fokozzák a versenyképességi szövetség, a zöld szövetség, a digitális partnerség és az energiaügyi párbeszédek keretében folytatott konkrét közös tevékenységeket, és folytassák az EU–Japán magas szintű gazdasági párbeszéd kiterjesztését, valamint erősítsék meg a két fél közötti stratégiai gazdasági együttműködést; gyorsítsák fel az EU–Japán versenyképességi szövetség végrehajtását;
l)	hangsúlyozzák, hogy az EU-Japán partnerség egyike a messzemenően hasonlóan gondolkodó partnerek közötti partnerségeknek, és közös értékekre, a demokráciára, a szabad kereskedelemre és egymással kölcsönösen összeegyeztethető érdekekre épül; hangsúlyozzák e partnerség további elmélyítésének és kiszélesítésének fontosságát mind kétoldalú, mind többoldalú keretek között; mutassanak rá arra, hogy az EU és Japán együttesen a globális GDP közel 25%-ával rendelkezik, és a partnerség kulcsszerepet játszhat, és kell is hogy játsszon a békés, szabályokon alapuló, inkluzív, igazságos, fenntartható és virágzó nemzetközi rend kialakításában; üdvözölje Japán Ukrajnának nyújtott pénzügyi, technikai, humanitárius és biztonsági támogatását Oroszország 2022-es teljes körű inváziójának kezdete óta;
m)	mozdítsák elő az EU és a Koreai Köztársaság közötti biztonsági és védelmi partnerség végrehajtását, előmozdítva a gyakorlati együttműködést a tengeri védelem, a nonproliferáció, a kiberbiztonság, a terrorizmus elleni küzdelem és a válságkezelés terén, a meglévő közös műveletekre építve, és feltárva a tengeri jelenlétek koordinálására szolgáló uniós eszköz keretében történő további szerepvállalás lehetőségeit; indítsanak közös párbeszédet az EU és a Koreai Köztársaság között a védelmi iparról, és erősítsék meg a koordinációt a többoldalú fórumokon a béke fenntartása, a provokációktól való elrettentés és a nukleáris leszerelés előmozdítása érdekében; továbbra is építsenek a Koreai Köztársaság és több uniós tagállam között a védelmi termékek terén folytatott sikeres és kölcsönösen előnyös együttműködésre; fokozzák az EU és a török kormány közötti együttműködést az Ukrajnának küldött katonai és pénzügyi támogatás megerősítése érdekében;
n)	üdvözöljék a Koreai Köztársaság együttműködését az EU-val a közös gazdasági biztonsági aggályok terén; hangsúlyozzák, hogy a Koreai Köztársaság továbbra is kulcsfontosságú partner a kockázatmentesítésre és a baráti országokba történő kiszervezésre irányuló erőfeszítésekben, különösen a kereskedelem területén; sürgessék az EU és a Koreai Köztársaság közötti szabadkereskedelmi megállapodás keretében újonnan létrehozott, új kereskedelmi és gazdasági kérdésekkel foglalkozó szakbizottságot, hogy gyorsítsa fel az együttműködést, különösen a gazdasági biztonság szempontjából releváns témákban, például a kritikus ellátási láncok és a kapacitásfelesleg terén;
o)	mozdítsák elő a hasonlóan gondolkodó kelet-ázsiai partnerekkel annak érdekében tett közös erőfeszítéseket, hogy kezeljék Oroszország KNDK-val való növekvő szerepvállalását, beleértve a KNDK nukleáris és ballisztikus képességeinek megerősítéséhez nyújtott támogatását, valamint azt, hogy Kína nem hajlandó megakadályozni azt, továbbá kezeljék a KNDK és Irán nukleáris programjai közötti kapcsolatot, hangsúlyozva, hogy ez súlyosbítja a Koreai-félsziget feszült geopolitikai környezetét; mozdítsák elő az együttműködést a Koreai Köztársasággal a választási folyamatok során folytatott dezinformációs kampányok kezelése és a választási infrastruktúra kibertámadásokkal szembeni védelme terén;
p)	ismerjék el a Koreai Köztársaság arra irányuló erőfeszítéseit, hogy proaktív dezeszkalációs és bizalomépítő intézkedések révén újrakezdje a párbeszédet a KNDK-val; szólítsák fel a KNDK-t, hogy haladéktalanul hagyjon fel minden katonai fellépéssel és provokációval, valamint nukleáris és ballisztikusrakéta-képességeinek fejlesztésével; határozottan ítéljék el és hatékonyan kezeljék a KNDK rossz szándékú kibertevékenységeit, többek között a kriptovaluta-lopást és a kiberbűnözés egyéb formáit; sürgessék a KNDK-t, hogy tegye lehetővé a humanitárius segélyszervezetek bejutását, tartsa tiszteletben az emberi jogokat, és különösen haladéktalanul oldja meg az emberrablások kérdését; sürgessék Oroszországot és a KNDK-t, hogy teljes mértékben tartsák be az ENSZ Alapokmányát és az ENSZ Biztonsági Tanácsának határozatait, többek között a KNDK teljes nukleáris leszerelése tekintetében; ítéljék el a KNDK hozzájárulását Oroszország Ukrajna elleni agressziójához, beleértve az abban való, katonai személyzet kiküldése és felszerelése révén történő szerepvállalását is; dolgozzanak ki Észak-Koreára vonatkozó uniós politikát, kellően figyelembe véve a régió hasonlóan gondolkodó partnereinek szakértelmét, biztonsági szükségleteit és jogos aggályait, különös tekintettel KNDK-hoz földrajzilag közeli partnerekre, nevezetesen a Koreai Köztársaságra és Japánra;
q)	hozzanak létre strukturált és átfogó EU–Tajvan együttműködési keretet a meglévő mechanizmusokra, például a kereskedelmi és beruházási párbeszédre építve, erős gazdasági és kereskedelmi komponenssel, amely a kritikus technológiákra, például a félvezetőkre és a mesterséges intelligenciára, az ellátási lánc rezilienciájára, a kiberbiztonságra, a dezinformációval szembeni ellenintézkedésekre, a tengeri védelemre, a népegészségügyre, a polgári védelemre és a biztonságos konnektivitásra, valamint a demokratikus, társadalmi és energetikai rezilienciára és a katasztrófavédelmi felkészültségre összpontosít; továbbra is támogassák Tajvan érdemi részvételét a releváns nemzetközi testületekben és technikai fórumokon, például az Egészségügyi Világszervezetben, a Nemzetközi Polgári Repülési Szervezetben és az ENSZ Éghajlatváltozási Keretegyezményében; fokozzák az EU és tajvani partnerei közötti rendszeres információcserét a releváns biztonsági kérdésekről, a gazdasági biztonságról, az ellátási lánc agilitásáról, a demokratikus és választási integritásról, a kritikus infrastruktúra védelméről és a tiszta technológiákkal kapcsolatos együttműködésről; sürgessék a kínai hatóságokat, hogy amennyiben jelentős globális egészségügyi kihívással szembesülnek, szorosan működjenek együtt más regionális szereplőkkel, köztük Tajvannal; hangsúlyozzák, hogy elfogadhatatlan az önkényuralmi rendszerek arra irányuló kísérlete, hogy befolyásolják az EU és Tajvan közötti kapcsolatokat;
r)	hangsúlyozzák, hogy Tajvan az EU kulcsfontosságú demokratikus partnere az indiai–csendes-óceáni térségben; mélyítsék tovább az EU és Tajvan közötti kereskedelmi és beruházási párbeszédet a piacra jutás akadályainak kezelése és az uniós befektetők jogbiztonságának növelése érdekében; vizsgálják meg az EU–Tajvan kétoldalú beruházási megállapodásról vagy más kereskedelemmel kapcsolatos keretekről szóló tárgyalások megkezdésének lehetőségét; ismerjék el Tajvannak a globális ellátási láncok biztosításában betöltött jelentős szerepét, különösen a csúcstechnológiai ágazatban, továbbá sürgessék az Uniót és az uniós tagállamokat, hogy folytassanak szorosabb együttműködést Tajvannal a gazdasági, kereskedelmi és beruházási kapcsolatok további fellendítése érdekében; ismerjék el Tajvannak a Kínával szembeni gazdasági kitettség kezelése terén szerzett tapasztalatait, valamint a demokratikus kormányzás, az átlátható szabályozási normák, valamint a reziliens digitális és technológiai ökoszisztémák terén meglévő erősségeit;
s)	erősítsék meg a Tajvani-szoros békéjének és stabilitásának fontosságát azáltal, hogy elutasítják a status quo egyoldalú, kényszerrel történő megváltoztatását; a tagállamokkal és a hasonlóan gondolkodó partnerekkel folytatott egyértelmű és összehangolt üzenetküldés révén biztosítsák, hogy az ilyen intézkedések jelentős politikai és gazdasági költségekkel járjanak; hangsúlyozzák, hogy minden nézeteltérést párbeszéd útján, békésen, a nemzetközi joggal összhangban és a tajvani nép akaratának tiszteletben tartása mellett kell rendezni; határozottan emlékeztessenek arra, hogy a hajózás és az átrepülés nemzetközi jog által garantált szabadságát tiszteletben kell tartani az indiai–csendes-óceáni térségben, többek között a Dél-kínai-tengeren és a Tajvani-szorosban; aktívan vegyenek részt a Tajvani-szorosban, valamint a Kelet- és Dél-kínai-tengeren a további eszkaláció megelőzésére irányuló diplomáciai erőfeszítésekben; sürgősen dolgozzanak ki valószínűsíthető eszkalációs forgatókönyveken – többek között Tajvan Kínai Népköztársaság általi haditengerészeti blokádján – alapuló vészhelyzeti tervet és enyhítő intézkedéseket;
t)	emeljék ki az EU gazdasági biztonsági eszközeinek fontosságát a kényszerítő gazdasági gyakorlatok kezelése és a tisztességes verseny védelme szempontjából, beleértve a kényszerítő intézkedések elleni eszközt, a közvetlen külföldi befektetések hatékony átvilágítási mechanizmusait és az exportellenőrzési rendszereket, adott esetben és az uniós joggal összhangban; egyesítsék az EU geogazdasági befolyását, többek között összehangolt exportellenőrzések, közös kockázatértékelések és a gazdasági kényszerítésre adott kollektív válaszok révén, ezáltal a kétoldalú függőségeket hatékony elrettentéssé alakítva át, és megerősítve mind az EU, mind partnerei gazdasági biztonságát; 
u)	gyorsítsák fel az együttműködést a közös érdekű kérdésekről szóló háromoldalú vagy négyoldalú megállapodásokról és kezdeményezésekről folytatott tárgyalások révén, amelyek hozzájárulnak a többoldalú, szabályokon alapuló nemzetközi rend fenntartásához; mozdítsák elő a meglévő EU–Japán és EU–Koreai Köztársaság digitális partnerségeket a mesterséges intelligencia, a félvezetők, a következő generációs konnektivitás, a kvantum-számítástechnika, az adatkormányzás, a kiberbiztonság, az akkumulátortechnológiák, a tenger alatti kábelek, a digitális személyazonosság és az ellátási lánc rezilienciája terén tett közös kötelezettségvállalásokkal; erősítsék meg a védelmi technológia fejlesztésére irányuló együttműködési kereteket;
v)	hajtsák végre teljes körűen a Japánnal és a Koreai Köztársasággal kötött kereskedelmi megállapodásokat, többek között a piacra jutás, a nem vámjellegű akadályok, a fenntartható fejlődés és a szabályozási együttműködés területén, valamint a Koreai Köztársaság tekintetében biztosítsák az alapvető ILO-egyezmények végrehajtását; mozdítsák elő az EU-ban és a kelet-ázsiai partnerországokban működő kis- és középvállalkozások (kkv-k) közötti szorosabb együttműködést a kölcsönös üzleti lehetőségek előmozdítása, a piacra jutás javítása és az innovációs hálózatok megerősítése érdekében;
w)	biztosítsák, hogy a régió hasonlóan gondolkodó partnereivel kötendő jövőbeli gazdasági vagy ágazatspecifikus megállapodások olyan kölcsönösen előnyös partnerségek legyenek, amelyek túlmutatnak a gazdasági és biztonsági célkitűzéseken, és határozott kötelezettségvállalásokat tartalmaznak a munkavállalói jogok, a környezetvédelem, valamint a tiszta és fenntartható értékláncok fejlesztése tekintetében is, összhangban az EU kereskedelmi és fenntartható fejlődési keretével; mozdítsanak elő egy átfogó tájékoztató kampányt Kelet-Ázsiában az Európai Unió acélágazattal kapcsolatos politikáiról és az ipar felgyorsításáról szóló javasolt jogszabályról[footnoteRef:11] annak érdekében, hogy a nemzetközi partnerek körében javuljon az átláthatóság és az EU céljainak megértése; hangsúlyozzák a kelet-ázsiai partnerekkel való proaktív együttműködés fontosságát aggályaik kezelése, a párbeszéd előmozdítása, valamint a kereskedelmi és munkaügyi kapcsolatokban felmerülő esetleges félreértések megelőzése érdekében; [11:  	COM(2026)0100.] 

x)	kövessék nyomon a szankciók Oroszország általi, kelet-ázsiai joghatóságokon keresztül történő, bejelentett kijátszását, beleértve a kereskedelmi útvonalak átszervezését a szankcionált kettős felhasználású termékek, mikrocsipek és ipari gépek régióbeli közvetítőkön keresztül történő beszerzése érdekében;
y)	fokozzák az EU politikai, gazdasági és biztonsági szerepvállalását az indiai–csendes-óceáni térség egészében az összes hasonlóan gondolkodó szereplővel való megerősített partnerségek és olyan kezdeményezések révén, mint a Global Gateway stratégia, előmozdítva az emberi jogi párbeszédeket, a fenntartható fejlődést és konnektivitást, az egyenlőséget és a magas szintű munkaügyi normákat; ismerjék el a stratégiai érdekek növekvő konvergenciáját az euroatlanti és az indiai–csendes-óceáni régiók között, mivel Japán és a Koreai Köztársaság az IP4 keretében a NATO partnerei, amit Japán NATO-missziójának közelmúltbeli létrehozása is szemléltet; erősítsék meg, hogy ez az együttműködés mindkét régióban javítja a biztonsági fejleményekkel kapcsolatos kölcsönös helyzetismeretet; támogassák a NATO IP4 keretét, amely alapvető hozzájárulás az európai biztonság megerősítéséhez, valamint kiegészítő és egymást kölcsönösen erősítő jelleggel mélyítsék el a régiók közötti együttműködést; erősítsék meg az EU szerepvállalását és koordinációját a kulcsfontosságú regionális biztonsági kezdeményezésekkel az indiai–csendes-óceáni térségben, beleértve az Egyesült Államok, Ausztrália, India és Japán közötti négyoldalú biztonsági párbeszédet is; dolgozzanak ki átfogó, koherens és rugalmas új indiai–csendes-óceáni stratégiát, amely szilárdan az európai értékeken és érdekeken, valamint a régió realitásain, szükségletein és prioritásain alapul;
z)	építsenek a TOT-ok indiai–csendes-óceáni térségen belüli geostratégiai pozíciójára mint a regionális partnerekkel való együttműködés fejlett platformjaira, többek között a kereskedelem, a digitális konnektivitás, a kritikus infrastruktúra és az űrtevékenységek területén;
aa)	hangsúlyozzák az ASEAN ebből következő szerepét a stabilitás garantálásában, valamint a társadalmi és gazdasági integráció előmozdításában; üdvözöljék Japán és a Koreai Köztársaság ASEAN-nal való növekvő együttműködését, amely többek között rendszeres két- és többoldalú csúcstalálkozók révén valósul meg; hangsúlyozzák, hogy az ASEAN döntő fontosságát a békés és virágzó indiai–csendes-óceáni térség biztosítása szempontjából; fokozzák az ASEAN-nal való strukturált együttműködést az inkluzív regionális biztonsági architektúrák kiépítése, a többoldalú szakpolitikai válaszok koordinálása, valamint az EU régióban való jelenlétének további megszilárdítása érdekében, az ASEAN-nal és tagállamaival folytatott együttműködés elmélyítésével, többek között a Vietnámmal és a Fülöp-szigetekkel folytatott megerősített biztonsági és védelmi párbeszédeken keresztül; ösztönözzék az Unió szerepének és láthatóságának megerősítését a regionális formációkban, különösen az ASEAN-nal való együttműködési keretekben, ugyanakkor a kiterjesztett együttműködés kiemelt területeiként határozzák meg a tengerészeti biztonságot és a tengeri védelmet, a kiberbiztonságot és a válságkezelést építve olyan kezdeményezésekre, mint az ESIWA+, a CRIMARIO II és a globális kikötőbiztonsági projektek;
ab)	terjesszék ki a nem hagyományos biztonsággal – például a kutatással és mentéssel, a katasztrófareagálással és a környezeti eseményekkel – kapcsolatos együttes fellépést; indítsanak strukturált kezdeményezést a kritikus tengeri infrastruktúra – többek között a tenger alatti kábelek, csővezetékek és kikötők – védelmének és rezilienciájának megerősítése érdekében; célzott kapacitásépítés, képzés, érzékelők és adatmegosztás révén, az ASEAN parti őrségeivel és a regionális fúziós központokkal együttműködésben javítsák a tengeri helyzetismeretet;
ac)	támogassák az emberek közötti kapcsolatok megerősítését a kutatók, mérnökök és kiberbiztonsági szakemberek célzott mobilitási programjai, valamint az európai és kelet-ázsiai innovációs központok közötti strukturált ikerintézményi együttműködési kezdeményezések révén; javítsák a közös értékek kölcsönös megismerését a két régió diákjainak körében az oktatási programok – például az Erasmus+ – elmélyítése, kiterjesztése és megerősítése révén, a régió hasonlóan gondolkodó partnereivel; erősítsék meg a parlamentek, köztisztviselők, helyi hatóságok és a civil társadalom közötti kapcsolatokat; fokozzák a nyelvtanulás, a kulturális csereprogramok és a fiatalok által irányított kezdeményezések támogatását a két régió közötti hosszú távú társadalmi reziliencia és bizalom kiépítése érdekében;
ad)	terjesszék ki a Horizont Európa keretében folytatott együttműködést a kölcsönösen előnyös tudományos és technológiai együttműködés fokozása érdekében, megelégedéssel nyugtázva, hogy 2025 júliusában a Koreai Köztársaság lett az első ázsiai ország, amely csatlakozott a Horizont Európa II. pilléréhez, és hogy az EU 2025 decemberében sikeresen lezárta a Japánnal a Horizont Európához való társulásáról folytatott tárgyalásokat; mérlegeljék a tárgyalások megkezdését Tajvannal a Horizont Európa keretében; támogassák az EU láthatóságát a régióban érdemi kulturális és nyilvános diplomáciai erőfeszítések révén;
2.	várakozással tekint a Japán országgyűléssel, a Koreai Köztársaság nemzetgyűlésével és a tajvani törvényhozó kamarával (Jüan) közös érdekű kérdésekről folytatott parlamenti diplomácia és parlamentközi eszmecsere elmélyítése elé; határozottan úgy véli, hogy a Japánnal és a Koreai Köztársasággal az elmúlt években kialakított stratégiai partnerségek megerősítésének a parlamentközi szintű kapcsolatok megerősítésében is tükröződnie kell; úgy véli, hogy a két országgal folytatott együttműködés átfogó menetrendje szempontjából előnyös lenne a parlamenti képviselők közötti rendszeres és strukturált eszmecsere; úgy véli továbbá, hogy meg kell vizsgálni egy EU–Japán parlamenti vegyes bizottság és egy EU–Korea parlamenti vegyes bizottság létrehozásának lehetőségét;
3.	utasítja elnökét, hogy továbbítsa ezt az ajánlást a Tanácsnak, a Bizottságnak, a Bizottság alelnökének/az Unió külügyi és biztonságpolitikai főképviselőjének, a tagállamok kormányainak és parlamentjeinek, Japán, a Koreai Köztársaság és Tajvan kormányainak és parlamentjeinek, valamint a Délkelet-ázsiai Nemzetek Szövetsége titkárságának és tagállamainak.

